Kerro mielipiteesi metsien käytön oikeudenmukaisesta kestävyysmurroksesta

Ilmastonmuutos ja luontokato edellyttävät muutoksia metsien käytössä Suomessakin. ForTran-hankkeessa selvitetään suomalaisten käsityksiä metsien käytön oikeudenmukaisesta kestävyysmurroksesta. Nyt tutkimuksen toisessa vaiheessa jokainen metsäkeskustelua seuraava pääsee arvioimaan, mitkä luontokatoa ehkäisevät toimet ovat kannatettavia ja oikeudenmukaisia.

Pääset vastaamaan kyselyyn tästä

Tutkimuksen aineisto kerätään kolmen toisiaan seuraavan kyselyn avulla. Vuonna 2024 toteutetussa ensimmäisessä kyselyssä vastaajat ideoivat uusia ohjauskeinoja metsien luontokadon pysäyttämiseksi. Tässä toisessa kyselyssä vastaajat valitsevat mielestään kannatettavia ohjauskeinoja sekä arvioivat niiden oikeudenmukaisuutta eri toimijaryhmien näkökulmista. Kolmannessa vaiheessa arvioidaan ohjauskeinoyhdistelmien toteuttamiseen liittyviä haasteita ja mahdollisuuksia.

Osana kyselyä kartoitetaan myös vastaajien rooleja suhteessa metsiin ja selvitetään vaikuttavatko sosiaaliset roolit ja verkostot oikeudenmukaisuuden kokemukseen.

– Tutkimuksen tuloksena saamme runsaasti ohjauskeinoehdotuksia luontokadon pysäyttämiseen ja pystymme avaamaan niihin liittyviä oikeudenmukaisuusnäkökulmia. Näiden pohjalta voimme muodostaa ehdotuksia poliittisille päättäjille, kertoo tutkimuksesta vastaava projektitutkija Tuomo Takala Itä-Suomen yliopistosta.

Kutsumme osallistujiksi henkilöitä, jotka haluavat kertoa näkemyksensä metsien käytön kestävyysmurroksesta ja siitä mikä on oikeudenmukaista. Pyrimme tavoittamaan laajasti erilaisia näkemyksiä metsien luontokadosta ja sen edellyttämistä toimista.

Kyselyyn vastataan nimettömänä ja kyselylinkkiä saa jakaa edelleen.